જામનગર શહેરમાં ગટરોની નિયમિત સફાઇ ન કરાવતા મ્યુનિ.કમિશ્નર અને સોલીડ વેસ્ટ શાખાના અધિકારી સામે અદાલતના હુકમના અનાદર બદલ એસડીએમની અદાલતમાં કેસ કરવાની પૂર્વ નગરસેવક દ્વારા ચિમકી ઉચ્ચારવામાં આવી છે.જામનગરના પૂર્વ નગરસેવક રમેશ કટારમલે મ્યુનિ.કમિશ્નર અને સોલીડ વેસ્ટ શાખાના અધિકારીને પત્ર પાઠવી જણાવ્યુ઼ છે કે જામનગર શહેરનાં મારવાડીવાસના બાલ સ્મશાનથી નંદનવન ગેઇટથી જાહેર જાજ‌રૂ, જાગૃતિ કોલોની, નીલકંઠનગરથી બાઇની વાડી, આંબેડકર વાસથી પીંજારા કબ્રસ્તાન, મદીના મસ્જીદ સુધીની ગટરો ભરાયેલ રહે છે. તેમજ રાવલવાસ બેકરીથી હિંગળાજ ચોક, સુર્યવંશી ચોક, કબીર આશ્રમ પાછળ ગેબનશાહ પીરના વોંકળા, પોપટલાલ ચકરડીવાળાના ઘરથી બોદુભાઇ ખફીના ઘર સુધી ૧૦ ટકા ગટર સાફ થઇ છે.જે ગટરો દૈનિક ધોરણે નિયમિત સાફ કરવી જોઇએ તેને નિયમિત સાફ કરવામાં આવતી નથી. તેથી બંને અધિકારીઓ સામે અદાલતના હુકમના અનાદર બદલ એસડીએમની અદાલતમા ફરિયાદ નોંધાવવાની ફરજ પડશે તેવી ચિમકી ઉચ્ચારવામાં આવી છે.